ค่าบาทแข็งเกาะกลุ่มภูมิภาค
แบงก์ยันเงินบาทแข็งค่าเกาะกลุ่มภูมิภาคไม่เสียขีดความสามารถในการแข่งขัน
31 ส.ค. 2559

แบงก์ยันเงินบาทแข็งค่าเกาะกลุ่มภูมิภาคไม่เสียขีดความสามารถในการแข่งขัน
นายอรุณ จิรชวาลา กรรมการธนาคารกรุงเทพ เปิดเผยว่า แม้ค่าเงินบาทจะผันผวนต่อเนื่องไปอีกนาน แต่ค่าเงินไม่ได้ทำให้ขีดความสามารถในการแข่งขันลดลง เงินบาทยังมีแนวโน้มผันผวนในทิศทางเดียวกับสกุลเงินอื่นในภูมิภาค เงินบาทแข็งค่าตั้งแต่ต้นปีประมาณ 4% แต่หากเทียบกับสกุลเงินอื่นโดยเฉพาะคู่แข่งในภูมิภาค พบว่าเงินบาทยังเกาะกลุ่มกับสกุลเงินอื่น โดยเฉพาะเงินเยน
"ผู้ส่งออกคงไม่ชอบที่ค่าเงินแข็ง อาจจะสูญเสียความสามารถในการทำกำไร แต่ในเชิงผู้กำหนดนโยบายหากเห็นว่าแข็งค่าเร็วเกินไปจนก่อให้เกิดปัญหากับระบบเศรษฐกิจก็จะเข้าไปดูแล แต่ขณะนี้ไม่เห็นสัญญาณที่ธนาคารแห่งประเทศไทย (ธปท.) เข้าไปแทรกแซงค่าเงิน" นายอรุณ กล่าว
เศรษฐกิจโลกเปราะบาง ความแตกต่างของดอกเบี้ยในแต่ละภูมิภาค ญี่ปุ่น ยุโรป อังกฤษ ใช้ดอกเบี้ยต่ำกระตุ้นเศรษฐกิจ แต่สหรัฐจะขึ้นดอกเบี้ยในช่วงปลายปี ตลาดเกิดใหม่รวมทั้งไทยมีแนวโน้มคงดอกเบี้ย ส่วนสภาพคล่องในตลาดเงินโลกยังอยู่ในระดับสูง ทำให้ค่าเงินผันผวน
นายวัลลภ วิตนากร รองประธานสภาผู้ส่งสินค้าทางเรือแห่งประเทศไทย (สรท.) กล่าวว่า เงินบาทแข็งค่า 4.41% ขณะที่คู่แข่งเช่น เวียดนาม เงินอ่อน 0.04% และจีน 1.27% หากไม่มีการดูแลค่าเงินให้เหมาะสมจะทำให้ผู้ส่งออกไม่สามารถตั้งราคารับออร์เดอร์ได้ จึงเรียกร้องให้ธปท.พยุงค่าเงินบาทไว้ที่ 34.50 บาท/เหรียญสหรัฐ
นายนพพร เทพสิทธา ประธาน สรท. กล่าวว่า การส่งออก 7 เดือนของปีนี้อยู่ที่ 1.22 แสนล้านเหรียญสหรัฐ ลดลง 2% และปีนี้อาจจะติดลบต่อเนื่องเป็นปีที่ 4